תְהִלִּים.
27.
לדוד יהוה אורי וישעי ממי אירא יהוה מעוז חיי ממי אפחד׃ 
בקרב עלי מרעים לאכל את בשרי צרי ואיבי לי המה כשלו ונפלו׃ 
אם תחנה עלי מחנה לא יירא לבי אם תקום עלי מלחמה בזאת אני בוטח׃ 
אחת שאלתי מאת יהוה אותה אבקש שבתי בבית יהוה כל ימי חיי לחזות בנעם יהוה ולבקר בהיכלו׃ 
כי יצפנני בסכה ביום רעה יסתרני בסתר אהלו בצור ירוממני׃ 
ועתה ירום ראשי על איבי סביבותי ואזבחה באהלו זבחי תרועה אשירה ואזמרה ליהוה׃ 
שמע יהוה קולי אקרא וחנני וענני׃ 
לך אמר לבי בקשו פני את פניך יהוה אבקש׃ 
אל תסתר פניך ממני אל תט באף עבדך עזרתי היית אל תטשני ואל תעזבני אלהי ישעי׃ 
כי אבי ואמי עזבוני ויהוה יאספני׃ 
הורני יהוה דרכך ונחני בארח מישור למען שוררי׃ 
אל תתנני בנפש צרי כי קמו בי עדי שקר ויפח חמס׃ 
לולא האמנתי לראות בטוב יהוה בארץ חיים׃ 
קוה אל יהוה חזק ויאמץ לבך וקוה אל יהוה׃ 
